ধর্ম নিয়ে রাজনীতি। সোশ্যাল মিডিয়ায় এখন বড় চর্চার বিষয় অসমের নাগরিক পঞ্জি। আর এ নিয়ে রাজনীতি করায় অভিযুক্ত বিজেপি, তৃণমূল কংগ্রেস। কিন্তু রাজনীতির ইতিহাস সম্পর্কে যাঁরা সচেতন তাঁরা জানেন, এই বাংলায় ‘ধর্ম-রাজনীতি’ নতুন কিছু নয়। দেশভাগের আগে থেকে আজ পর্যন্ত বার বারই সেই রাজনীতি সামনে এনে দিয়েছে নানা অশান্তি।
কিন্তু অসমের ঘটনায় এত ক্ষিপ্ত কেন তৃণমূল কংগ্রেস! রাজ্য বিজেপি বলেছে, রাজ্যে ক্ষমতায় এলে বাংলাতেও নাগরিক পঞ্জি তৈরি করে বিদেশিদের চিহ্নিত করা হবে। তাড়ানো হবে দেশ থেকে। 
বিজেপির ক্ষমতায় আসার স্বপ্ন রাতারাতি সফল হয়ে যাওয়ার কোনও ইঙ্গিতই নেই এখনও পর্যন্ত। তার পরে নাগরিক পঞ্জি, তারও পরে বিদেশি বিতাড়ন। কিন্তু এখন থেকেই কেন এমন ‘রে রে’ করে উঠছেন মমতা বন্দ্যোপাধ্যায়?

এই বিষয়ে অন্যান্য খবর

‘কন্যাশ্রী’ দুধে এক ফোঁটা চোনা, মমতার সাফল্য ম্লান করে দিল ১৮-র মালতী
সরকার চালাতে শেষে ‘বুদ্ধ-ধর্ম’ নিচ্ছেন মমতা, একেই বলে— ‘বদলা নয়, বদল’


এর সোজা এবং একমাত্র উত্তর— সামনেই লোকসভা নির্বাচন। আর সেই নির্বাচনে রাজ্যে ক্রমশ প্রধান প্রতিদ্বন্দ্বী হতে চলা বিজেপির গায়ে আরও বেশি করে ‘সাম্প্রদায়িক’ তকমা সেঁটে দেওয়াই লক্ষ্য তৃণমূলনেত্রীর। 
অন্য দিক থেকে আবার এটাই চাইছে বিজেপি তথা গেরুয়া শিবির। সঙ্ঘ পরিবার এটা ভাল করেই জানে যে ‘সাম্প্রদায়িক’ তকমা থেকে মুক্তি নেই তাদের। তাই সেই তকমাকেই কাজে লাগাতে চায় সঙ্ঘ। রাজনৈতিক বিশেষজ্ঞদের এটা মানতেই হবে যে, একের পর এক রাজ্যে বিজেপি ‘সাম্প্রদায়িক’ পরিচয়কে কাজে লাগিয়েই ক্ষমতায় এসেছে। উত্তর প্রদেশ থেকে উত্তর-পূর্ব ভারত সর্বত্রই সঙ্ঘ পরিবারের অঙ্ক এক।
আর সেই অঙ্কেই তৃণমূলনেত্রী যাতে ক্ষিপ্ত হন সেই চেষ্টায় ত্রুটি রাখছে না গেরুয়া শিবির। প্রথমে রামনবমী, হনুমান জয়ন্তী পালন করে তৃণমূল কংগ্রেসকে নিজেদের লাইনে হাঁটিয়েছে সঙ্ঘ পরিবার। একথা মানতেই হবে যে, উত্তর ভারতের ওই দুই হিন্দু পরবকে বাংলায় স্থানীকরণ করেছে গেরুয়া শিবির। আর সেই পথে তৃণমূল কংগ্রেসের ভূমিকা এক কথায় অনুসরণকারীর। তৃণমূল কংগ্রেসকে ‘আমরাও হিন্দু’ বলে দাবি করতে কার্যত বাধ্য করেছে সঙ্ঘ পরিবার।
এবার আরও বড় লক্ষ্য। অসম ইস্যুতে ইতিমধ্যেই অলআউট নেমে পড়েছেন মমতা বন্দ্যোপাধ্যায়। সঙ্ঘ পরিবার চায়, আরও বেশি করে মমতা নাগরিক পঞ্জির বিরোধিতা করুন। গেরুয়া শিবিরের অঙ্ক— এর ফলে ভোট রাজনীতিতে সাফল্য পাবে বিজেপি। কারণ, যতই মুসলমান ভোট ব্যাঙ্কের উপরে নির্ভরতা থাকুক না কেন সংখ্যাগুরু হিন্দু ভোটের দৌলতেই ক্ষমতায় মমতা। এ রাজ্যে মুসলমান ভোট সেভাবে নিজেদের ঝুলিতে ঢোকানো সম্ভব নয় এটা জেনেই সংখ্যাগুরুর ভোটে থাবা মারাই টার্গেট হিন্দু বাহিনীর।
সেই কারণেই বিজেপি নেতারা শুধু ‘বিদেশি’, ‘অনুপ্রবেশকারী’ শব্দ উচ্চারণ না করে বার বার ‘বাংলাদেশি মুসলমান’ কিংবা ‘মুসলমান অনুপ্রবেশকারী’ শব্দ ব্যবহার করছেন। লক্ষ্য একটাই— হিন্দু ভোটারদের এমন বার্তা দেওয়া যে, ‘বিদেশি’, ‘অনুপ্রবেশকারী’ মুসলমানদের ভবিষ্যতের জন্য প্রাণ কাঁদছে তৃণমূল কংগ্রেসের। লোকসভা নির্বাচনের আগে এই প্রচারের মাধ্যমে হিন্দু ভোট নিজেদের পক্ষে এককাট্টা করাই লক্ষ্য দিলীপ ঘোষ, অমিত শাহদের। আর এখানেই ভয়ের কারণ রয়েছে তৃণমূল কংগ্রেসের।
বিজেপি একা নয়, অতীতের মতো এবারেও লোকসভা নির্বাচনের আগে কোমর বেঁধে নামবে সঙ্ঘ পরিবার। ইতিমধ্যেই আরএসএস, বিশ্ব হিন্দু পরিষদ এই ইস্যুতে প্রচারে নামার পরিকল্পনা বানিয়ে ফেলেছে। মমতা যেটাকে বাঙালি বিতাড়ন বলছেন সেটাকেই গেরুয়া শিবির দেখাচ্ছে মুসলমান বিতাড়ন হিসেবে।

এই ইস্যুতে সঙ্ঘ নেতারা তৃণমূল কংগ্রেসের বিরুদ্ধে মমতা বন্দ্যোপাধ্যায়ের তৈরি করা অস্ত্রই ব্যবহার করতে পারেন। বামেদের বিরুদ্ধে ‘তোষণ-নীতি’-র অভিযোগে এক সময়ে বঙ্গ রাজনীতির অঙ্গন উত্তপ্ত করেছেন মমতা। এখন সেই অস্ত্রই মমতার বিরুদ্ধে ব্যবহার করতে উদ্যত হতে পারে গেরুয়া শিবির।
ইতিমধ্যেই সেই প্রচার শুরু হয়ে গিয়েছে। ১৯৯৩ সালের ২১ জুলাই রাজ্য যুব কংগ্রেসের সভানেত্রী সচিত্র পরিচয়পত্রের দাবিতে মহাকরণ অভিযান করেছিলেন। পুলিশের গুলিতে মৃত্যু হয়েছিল ২১ জনের। এখন সেই ‘একুশে স্মরণ’ তৃণমূল কংগ্রেসের প্রধান পরব।  সেটাকেই অস্ত্র করতে পারে বিজেপি। কারণ, সেই সময়ে যুব কংগ্রেস নেত্রী মমতার অভিযোগ ছিল, অনুপ্রবেশকারী বাংলাদেশিদের ভোটার লিস্টে নাম ঢুকিয়ে ফায়দা লুটছে সিপিএম। সে কারণেই তিনি সচিত্র পরিচয়পত্র চালুর দাবি তুলেছিলেন।
আরও অস্ত্র রয়েছে সঙ্ঘ পরিবারের হাতে। এনডিএ শরিক থাকার সময়ে তৃণমূল কংগ্রেস নেত্রী রাজ্যে অনুপ্রবেশ সমস্যা নিয়ে সরব হয়েছিলেন লোকসভায়। এখন বিজেপি সেই ভূমিকা নিয়ে মমতা জমানায় অনুপ্রবেশকে ইস্যু করতেই পারে। এবং করবেও। কারণ, এটাই সঙ্ঘ পরিবারের লক্ষ্য।
সেই সঙ্গে সঙ্ঘ পরিবারের হাতে পুরনো অস্ত্র আছেই। গেরুয়া শিবিরের বরাবরের দাবি— দ্বি-জাতি তত্ত্বের ভিত্তিতে দেশভাগের পরেও পূর্ব বা পশ্চিম পাকিস্তান থেকে আসা মুসলমানদের কেন ভারত ভূমিতে মেনে নিতে হবে? বিশেষ করে ১৯৭১ সালে বাংলাদেশ আলাদা রাষ্ট্রের স্বীকৃতি পাওয়ার পরেও। এখন এই পুরনো প্রশ্ন নতুন মোড়কে তুলে ধরতেই পারে আরএসএস বাহিনী।
অসমে নাগরিক পঞ্জির বিরুদ্ধে যাঁরা সমালোচনার ঝড় তুলেছেন, তাঁরাও এটা জানেন যে, এমন পঞ্জি রাষ্ট্রের পক্ষে সত্যিই প্রয়োজনীয়। বিরোধী দল কংগ্রেস যখন শাসকের ভূমিকায় ছিল, তখন থেকেই এমন পঞ্জির কথা ভাবা হয়েছে। কারণ, বিপুল পরিমাণ উদ্বাস্তু সংখ্যা যে কোনও দেশের কাছে সামাজিক, অর্থনৈতিক, এমনকী রাজনৈতিক কারণেও বিপদের। এর উপরে অবৈধ উদ্বাস্তু অর্থাৎ অনুপ্রবেশকারীর সংখ্যা যদি লাফিয়ে লাফিয়ে বাড়তে থাকে, তবে তো সঙ্কট অনেক অনেক বড়।
এই সত্য জানেন মমতা। আবার এটাও জানেন যে, সামনে লোকসভা নির্বাচন। এই সময়ে বিরোধীর বিরোধিতা করাই রাজনীতির ধর্ম। ঠিক যেমন করে বিজেপি তথা গেরুয়া শিবিরও জানে অস্ত্রে শান দেওয়ার জন্য এটাই মোক্ষম সময়।
তবে একটা প্রশ্ন থেকেই যাবে। সংগঠিত তৃণমূল কংগ্রেসের বিরুদ্ধে প্রচারে কতটা সাফল্য পাবে গেরুয়া শিবির? ২০১৪ সালের লোকসভা নির্বাচনের আগে রাজ্যে প্রচারে এসে নরেন্দ্র মোদী এই ইস্যু তুলেছিলেন। বাংলাদেশিদের বাক্স-প্যাঁটরা গোছাতে বলেছিলেন মোদী। কিন্তু পশ্চিমবঙ্গে সেই স্লোগানের ডিভিডেন্ড পাননি নরেন্দ্র মোদী। বরং, ‘বিজেপি রাজ্য থেকে বাঙালদের তাড়াতে চায়’ এমন প্রচারের সঙ্গে সঙ্গে মোদীর কোমরে দড়ি বাঁধার হুঁশিয়ারি দিয়ে অনেক বেশি হাততালি পেয়েছেন মমতা।
‘ঘটি-বাঙাল’, ‘হিন্দু-মুসলমান’, ‘বৈধ-অবৈধ’ যুদ্ধে কে জিতবে? সেটা সময়ই বলবে। তবে এটাও মাথায় রাখতে হবে ২০১৪ থেকে ২০১৯— মাঝের সময়টাও কম নয়।